**Ministru kabineta noteikumu projekts “Grozījumi Ministru kabineta 2018.gada 22.maija noteikumos Nr.295 “Valsts atbalsta piešķiršanas kārtība lauksaimniecībā izmantojamās zemes iegādei lauksaimniecības produkcijas ražošanai”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2018. gada 22. maija noteikumos Nr. 295 “Valsts atbalsta piešķiršanas kārtība lauksaimniecībā izmantojamās zemes iegādei lauksaimniecības produkcijas ražošanai”” (turpmāk – noteikumu projekts) mērķis ir paaugstināt kopējā aizdevuma summu vienam aizņēmējam un precizēt atbalsta programmas noteikumus attiecībā uz zemes iegādi, iegādātās zemes iznomāšanu, saistību nodošanu, atbalsta atgūšanu un *de minimis* atbalstu. Plānotais noteikumu projekta spēkā stāšanās laiks ir 2021. gada janvāris. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Zemkopības ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Sagatavotais Ministru kabineta noteikumu projekts attiecas uz dabas resursu, lauksaimnieciskās ražošanas un pārstrādes politikas jomu.Spēkā esošajos Ministru kabineta 2018. gada 22. maija noteikumos Nr. 295 “Valsts atbalsta piešķiršanas kārtība lauksaimniecībā izmantojamās zemes iegādei lauksaimniecības produkcijas ražošanai” (turpmāk – noteikumi Nr.295) ir noteikti kritēriji lauksaimniecības zemes (turpmāk – LIZ) iegādei. Atbalstu piešķir akciju sabiedrība “Attīstības finanšu institūcija Altum” (turpmāk – Altum).Pēc Altum sniegtās informācijas, no 2012. gada 1. jūlija līdz 2020. gada 30. septembrim LIZ iegādes programmā izsniegti 2025 aizdevumi par kopējo summu 98 744 726 *euro*, ļaujot lauksaimniekiem iegādāties vairāk nekā 43 000 ha zemes:

|  |  |  |  |
| --- | --- | --- | --- |
|  Plānošanas reģioni | **Izsniegtā aizdevumu summa** | **Izsniegtie aizdevumi** | **Iegādātā zemes platība** |
| **EUR** | **%** | **Skaits** | **%** | **ha** | **%** |
| Kurzeme | 25 085 592 | 25,4% | 518 | 25,6% | 9793 | 22,7% |
| Latgale | 14 599 581 | 14,8% | 373 | 18,4% | 9535 | 22,1% |
| Pierīga | 12 352 090 | 12,5% | 233 | 11,5% | 5374 | 12,5% |
| Vidzeme | 17 556 594 | 17,8% | 407 | 20,1% | 8246 | 19,1% |
| Zemgale | 29 150 868 | 29,5% | 494 | 24,4% | 10 135 | 23,5% |
| **Kopā** | **98 744 726** | **100,0%** | **2025** | **100,0%** | **43 084** | **100,0%** |

Pēdējos trijos gados (2017.–2019.) katrā gadā izsniegti 255–297 aizdevumi par kopējo aizdevumu summa ir aptuveni 11,2–13,9 miljoni *euro* gadā, un par to ik gadu lauksaimnieki iegādājas aptuveni 5000 ha LIZ. Pēc 2020. gada pirmajiem trīs ceturkšņiem var spriest, ka situācija būs līdzīga arī 2020. gadā. Tā kā iegādātā LIZ ir jāizmanto lauksaimniecības produkcijas ražošanai, šī atbalsta programma ir efektīvs līdzeklis LIZ izmantošanas palielināšanai un ieņēmumu iegūšanai no šīs platības, tādējādi ilgtermiņā pozitīvi ietekmējot Latvijas ekonomiku kopumā. Paredzams, ka arī 2021. gadā LIZ iegādes programmas izpilde būs līdzīga kā iepriekšējos gados, tomēr LIZ cenas kāpuma ietekmē varētu palielināties kopējā aizdevuma summa gadā. Noteikumu projekta 1. punktā precizēta norma par pieļaujamajiem nodokļu parādiem, lai tā būtu skaidri saprotama un pareizi piemērojama.Noteikumu projekta 2. punktā jaunā redakcijā izteikts noteikumu Nr. 295 10. un 11. punkts. 10. punktā minēti kritēriji, pēc kuriem tiek vērtēti aizņēmēji. Tāpat precizēts, ka Altum pieņem lēmumu triju nedēļu laikā pēc brīža, kad saņemti visi nepieciešamie dokumenti. Precizējums izdarīts, jo pašlaik ir situācijas, kad valsts atbalsta pretendenti reizē ar aizdevuma pieteikumu nav iesnieguši visus dokumentus, bet lēmumu par aizdevuma piešķiršanu vēlas saņemt triju nedēļu laikā pēc pieteikuma iesniegšanas. 11. punktā precizēta aizdevuma finansēšanas kārtība.Noteikumu projekta 3. punktā no 20 līdz 30% palielināts limits to ar lauksaimniecisko darbību nesaistītu objektu kopējai platībai, kurus var iegādāties kopā ar LIZ.Noteikumi Nr. 295 papildināti ar 12.1 punktu (noteikumu projekta 4. punkts), paredzot, ka aizņēmējs drīkst iegādāties arī tādu īpašuma daļu, kas neatbilst šo noteikumu nosacījumiem, taču šādas zemes iegāde ir jāfinansē no saviem līdzekļiem.Noteikumu Nr. 295 13.3. apakšpunkts izteikts jaunā redakcijā, sadalot 13.3. apakšpunktu divos apakšpunktos (13.3.1. un 13.3.2.): 13.3.1. apakšpunktā atļauta mantojuma daļu izpirkšana no savstarpēji saistītām fiziskām personām, bet 13.3.2. apakšpunkts paredz, ka aizdevumu nepiešķir zemes iegādei no savstarpēji saistītām juridiskām personām. Spēkā esošajos noteikumos Nr. 295 noteikts ierobežojums tikai attiecībā uz LIZ iegādi no savstarpēji saistītām fiziskām personām, tomēr līdzīga ir situācija ar savstarpēji saistītām juridiskām personām – ir nepieciešams novērst spekulatīvu darījumu iespējas, jo Altum tos ir grūti vai neiespējami konstatēt un pastāv iespēja, ka savstarpēji saistītas juridiskas personas aizdevumus LIZ iegādei izmanto izdevīgai finanšu līdzekļu iegūšanai, kaut gan iegādāties zemi no saistītas personas nemaz nav bijis nepieciešams (noteikumu projekta 5. punkts). Pēc Altum sniegtās informācijas, arvien biežāk mēdz būt situācijas, kad līgumu par aizdevumu ar Altum ir noslēgusi pašnodarbināta persona (fiziska persona), kura, piesakoties aizdevumam, nodarbojās vai plānoja uzsākt lauksaimniecības produkcijas ražošanu. Pēc aizdevuma saņemšanas fiziska persona izveido sabiedrību ar ierobežotu atbildību (turpmāk – SIA) vai zemnieku saimniecību (turpmāk – ZS) un aizdevuma pieteikumā norādīto lauksaimniecības produktu ražošanu turpina kā SIA vai ZS, nevis kā pašnodarbinātā persona, kas ir aizņēmuma saņēmējs. Šādā gadījumā aizņēmējs iznomā šai SIA vai ZS iegādāto LIZ, un ar lauksaimniecības produktu ražošanu nodarbojas SIA vai ZS, nevis aizņēmējs. Tādējādi netiek ievērota noteikumu Nr. 295 14.1. apakšpunkta norma (aizņēmējs nedrīkst iznomāt viņa īpašumā esošo LIZ). Tomēr gadījumos, kad aizņēmējs ir nodibinātā uzņēmuma īpašnieks vai tam nodibinātajā uzņēmumā ir vismaz 50 procentu pamatkapitāla daļu, iegādātās LIZ noma attiecīgajai SIA vai ZS ir pieļaujama. Tāpēc attiecīgs grozījums iekļauts noteikumu projekta 6. punktā, precizējot noteikumu Nr. 295 14.1. apakšpunktu.Noteikumu projekta 7. punkts paredz precizējumus noteikumu Nr. 295 14.6. apakšpunktā, nosakot, ka neparedzētos gadījumos aizdevuma saistības var tikt nodotas arī mantiniekiem, jo var būt situācijas, kad aizņēmējam nav pirmās pakāpes radinieku. Ar noteikumu projekta 8. punktu jaunā redakcijā izteikts noteikumu Nr. 295 15. punkts, paredzot, ka 100 miljoni ir nevis aizdevumu kopējais apmērs, bet gan kopējā aizdevuma summa. Kopējā aizdevuma summa veidojas kā starpība starp izsniegto aizdevumu kopējo apmēru un Valsts kasē atmaksāto aizdevuma apmēru. Pašlaik kopējais visā programmas darbības laikā izsniegto aizdevumu apmērs tuvojas noteiktajiem 100 miljoniem, taču, tā kā ne tikai tiek izsniegti aizdevumi, bet arī tiek atmaksāta aizdevumu pamatsumma un procenti, finansējums atgriežas Valsts kasē un ir iespēja to izmantot jauniem aizdevumiem.Noteikumu projekta 9. punkts paredz grozīt pieejamo aizdevuma apmēru vienam aizņēmējam vai vienam vienotam uzņēmumam. Pieejamais aizdevums pašlaik spēkā esošajā regulējumā noteikts 430 000 *euro* apmērā, un tas būtībā nav mainījies kopš 2013. gada, kad maksimālā izdevuma summa bija 300 000 Ls (426 862 *euro*). Tomēr LIZ cena katru gadu palielinās. Pēc Centrālās statistikas pārvaldes (turpmāk – CSP) informācijas, 2013. gadā vidējā LIZ pirkšanas cena bija 1998*euro*/ha, bet 2018. gadā – 3188 *euro*/ha. Tādējādi atbilstoši 2018. gada cenām lauksaimnieks par 430 000 *euro* var iegādāties vidēji 135 ha LIZ, kas nav uzskatāma par ļoti lielu zemes platību. Tomēr LIZ cena dažādos reģionos ir atšķirīga – visaugstākā tā ir Zemgales reģionā. Atbilstoši CSP datiem 2018. gadā vidējā LIZ cena Zemgalē bija 4668 *euro*/ha, bet saskaņā ar Altum sniegto informāciju Zemgales reģionā LIZ iegādes cena 2019. gadā sasniedza pat 13 000 *euro*/ha. Tāpēc ir lauksaimnieki, kas jau ir sasnieguši noteikumos Nr. 295 noteikto 430 000 *euro* robežu un vairs nevar saņemt aizdevumus par LIZ iegādi, tomēr, lai veicinātu lauksaimniecības zemes apstrādi un lauksaimniecības produktu ražošanu, ir svarīgi, lai ražojošiem lauksaimniekiem būtu iespēja iegādāties papildu LIZ platības. Tā kā LIZ ir viens lielākajiem un vērtīgākajiem dabas un ražošanas resursiem, būtiski ir to saglabāt Latvijas iedzīvotāju īpašumā. Atbilstoši Eiropas Savienības tiesas spriedumam ECLI:EU:C:2020:463 lietā C-206/19 Latvijai nav tiesību diskriminēt citu Eiropas Savienības valstu pilsoņus, nosakot īpašus nosacījumus LIZ iegādei. Šādā situācijā LIZ saglabāšanu Latvijas iedzīvotāju īpašumā var sekmēt tikai ar atbalsta nosacījumiem, kas piemērojami LIZ iegādei, tādēļ noteikumu projektā lauksaimniekiem pieejamais aizdevums noteikts 1 000 000 apmērā.Jaunā redakcijā izteikts noteikumu Nr. 295 20. punkts, jo Altum veic tikai aizdevuma, nevis arī aizņēmēja restrukturizēšanu (noteikumu projekta 10. punkts).Papildus ar noteikumu projekta 11. punktu jaunā redakcijā ir izteikts noteikumu Nr. 295 24. punkts, sadalot to apakšpunktos un papildinot ar 24.2. apakšpunktu. Norma paredz, ka atbalsta pretendentiem *de minimis* atbalsta kumulācijas gadījumā ir pienākums sniegt Altum informāciju par plānoto un piešķirto atbalstu par tām pašām attiecināmajām izmaksām, norādot atbalsta piešķiršanas datumu, atbalsta sniedzēju, atbalsta pasākumu un plānoto vai piešķirto atbalsta summu. Tādējādi atbalsta aprēķinos tiks ņemti vērā visi jau piešķirtie un plānotie atbalsti un tiks nodrošināta pareiza komercdarbības atbalsta normu ievērošana.Tāpat ar noteikumu projekta 12. punktu noteikumi Nr. 295 ir papildināti ar 28.1 punktu, nosakot, ka pārkāpumu gadījumā no atbalsta saņēmēja ir atgūstams komercdarbības atbalsts.Noteikumu projekta 13. punkts paredz noteikt lēmuma pieņemšanas termiņu atbilstoši Komisijas 2013. gada 18. decembra Regulā (EK) Nr. [1408/2013](http://eur-lex.europa.eu/eli/reg/2013/1408/oj/?locale=LV) par Līguma par Eiropas Savienības darbību 107. un 108. panta piemērošanu *de minimis* atbalstam lauksaimniecības nozarē (Eiropas Savienības Oficiālais Vēstnesis, 2013. gada 24. decembris, Nr. L 352) (turpmāk – regula Nr. 1408/2013) noteiktajam.Lai noteikumos Nr. 295 iekļautā norma par saistītajām juridiskajām personām neietekmētu tos aizņēmējus, kas aizdevumus jau ir saņēmuši, noteikumu projekta 14. punktā ir noteikts, ka minētā norma piemērojama attiecībā uz aizdevumiem, kas izsniegti pēc 2021. gada 31. janvāra. |
| 3. | Projekta izstrādē iesaistītās institūcijas un publiskas personas kapitālsabiedrības | Zemkopības ministrija un Altum |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Lauksaimnieki, kas iegādājas LIZ. 2019. gadā, izmantojot atbalstu LIZ iegādei lauksaimniecības produkcijas ražošanai, LIZ iegādājās 297 lauksaimnieki.Altum |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā pretendentam paredzēta prasība sniegt informāciju Altum par plānoto un piešķirto atbalstu par tām pašām attiecināmajām izmaksām, ja pretendents darbojas vairākās nozarēs vai veic citas darbības, kas ietilpst regulā Nr. 1408/2013 noteiktajā darbības jomā.Noteikumu projekts nerada negatīvu ietekmi uz uzņēmējdarbības vidi un dažāda lieluma uzņēmumiem, konkurenci, vidi, veselību un nevalstiskajām organizācijām. Noteikumu projekts rada pozitīvu ietekmi uz Nacionālā attīstības plāna rādītājiem, jo veicina iespējas iegādāties LIZ lauksaimniekiem, kas nodarbojas ar lauksaimniecisko ražošanu. |
| 3. | Administratīvo izmaksu monetārs novērtējums | Tā kā atbalsta kumulēšana ir attiecināma tikai uz nelielu daļu no atbalsta saņēmējiem (ap pieciem saņēmējiem gadā), administratīvās izmaksas (naudas izteiksmē) gada laikā mērķgrupai, ko veido fiziskas personas, nepārsniedz 200 *euro*, bet mērķgrupai, kuru veido juridiskas personas, – 2000 *euro*.  |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Komisijas 2004. gada 21. aprīļa Regula (EK) Nr. 794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai (Eiropas Savienības Oficiālais Vēstnesis, 2004.gada 30.aprīlis, Nr. L 140) (turpmāk – regula Nr. 794/2004);regula Nr. 1408/2013. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |
| 1.tabula **Tiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Regula Nr. 794/2004Regula Nr. 1408/2013 |
|  |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas Nr.1408/2013 1. panta 2. punkts | Noteikumu projekta 11. punktā izteiktais noteikumu Nr. 295 24.1. apakšpunkts | Regulas Nr.1408/2013 prasības tiek ieviestas pilnībā. | Noteikumu projekta vienības neparedz stingrākas prasības kā šīs tabulas A ailē minētās ES tiesību akta vienības. |
| Regulas Nr.1408/2013 1. panta 3. punkts | Noteikumu projekta 11. punktā izteiktais noteikumu Nr. 295 24.1. apakšpunkts | Regulas Nr.1408/2013 prasības tiek ieviestas pilnībā. | Noteikumu projekta vienības neparedz stingrākas prasības kā šīs tabulas A ailē minētās ES tiesību akta vienības. |
| Regulas Nr.1408/2013 7. panta 4. punkts | Noteikumu projekta 13. punktā grozītais noteikumu Nr. 295 29. punkts | Regulas Nr.1408/2013 prasības tiek ieviestas pilnībā. | Noteikumu projekta vienības neparedz stingrākas prasības kā šīs tabulas A ailē minētās ES tiesību akta vienības. |
| Regulas Nr.1408/2013 8. pants | Noteikumu projekta 13. punktā grozītais noteikumu Nr. 295 29. punkts | Regulas Nr.1408/2013 prasības tiek ieviestas pilnībā. | Noteikumu projekta vienības neparedz stingrākas prasības kā šīs tabulas A ailē minētās ES tiesību akta vienības. |
| Regulas Nr. 794/2004 10. pants | Noteikumu projekta 12. punktā izteiktais noteikumu Nr. 295 28.1 punkts | Regulas Nr.794/2004 prasības tiek ieviestas pilnībā | Noteikumu projekta vienības neparedz stingrākas prasības kā šīs tabulas A ailē minētās ES tiesību akta vienības. |
| Regulas Nr. 794/2004 11. pants | Noteikumu projekta 12. punktā izteiktais noteikumu Nr. 295 28.1 punkts | Regulas Nr.794/2004 prasības tiek ieviestas pilnībā | Noteikumu projekta vienības neparedz stingrākas prasības kā šīs tabulas A ailē minētās ES tiesību akta vienības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas.Kādēļ? | Projekts šo jomu neskar. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Nav. |

|  |
| --- |
| **2.tabula****Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.****Pasākumi šo saistību izpildei** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība |
| 2. | Sabiedrības līdzdalība projekta izstrādē | Informācija par noteikumu projektu no 2020. gada 3. līdz 17. septembrim bija ievietota Zemkopības ministrijas tīmekļvietnes sadaļā “Sabiedrības līdzdalība”, kā arī Ministru kabineta tīmekļvietnes sadaļā “Sabiedrības līdzdalība”. |
| 3. | Sabiedrības līdzdalības rezultāti | Par Ministru kabineta tīmekļvietnē www.mk.gov.lv un Zemkopības ministrijas tīmekļvietnē www.zm.gov.lv ievietoto noteikumu projektu netika saņemti iebildumi vai priekšlikumi. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Noteikumu projekta izpildi nodrošinās Zemkopības ministrija un Altum. |
| 2. | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem. | Noteikumu projekts neietekmē pārvaldes funkcijas un uzdevumus, ne arī institucionālo struktūru. |
| 3. | Cita informācija | Nav. |

Zemkopības ministrs K. Gerhards

Ozoliņa 67027301

Ligija.Ozolina@zm.gov.lv